NARIADENIE KOMISIE (ES) č. 2006/2006,
z 22. decembra 2006,
ktorým sa mení a dopĺňa nariadenie (ES) č. 950/2006 tak, aby zahŕňalo ročnú colnú kvótu na výrobky z cukru s pôvodom v Chorvátsku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru (1), a najmä na jeho článok 40 ods. 1 písm. e) bod iii),
keďže:
(1)
V súlade s článkom 27 ods. 5 prílohy IV h) k dohode o stabilizácii a pristúpení medzi Európskymi spoločenstvami a ich členskými štátmi na jednej strane a Chorvátskou republikou na strane druhej (2), zmenenej a doplnenej Protokolom schváleným rozhodnutím Rady 2006/882/ES z 13. novembra 2006 (3), Spoločenstvo povolí nulové clo na produkty s pôvodom v Chorvátskej republike, na ktoré sa vzťahujú kódy KN (kombinovanej nomenklatúry) 1701 a 1702, dovážané do Spoločenstva v rámci ročného množstva 180 000 ton (v čistej hmotnosti).
(2)
Protokol dohody o stabilizácii a pristúpení s Chorvátskom nadobúda účinnosť 1. januára 2007. Je preto potrebné otvoriť colnú kvótu na výrobky z cukru s pôvodom v Chorvátsku od tohto dátumu.
(3)
Táto kvóta by sa mala otvoriť a spravovať v súlade s nariadením Komisie č. 950/2006 z 28. júna 2006, ktorým sa na hospodárske roky 2006/2007, 2007/2008 a 2008/2009 ustanovujú vykonávacie opatrenia na dovoz a rafináciu produktov zo sektora cukru v rámci určitých colných kvót a preferenčných dohôd (4), ako aj „cukru z Balkánu“ v zmysle uvedeného nariadenia. Keďže článkom 28 uvedeného nariadenia sa otvára colná kvóta na cukor z Balkánu na základe hospodárskeho roka, je treba upraviť ročnú colnú kvótu na výrobky z cukru s pôvodom v Chorvátsku na zostávajúcich deväť mesiacov hospodárskeho roka 2006/2007.
(4)
Nariadenie (ES) č. 950/2006 by sa preto malo zodpovedajúcim spôsobom zmeniť a doplniť.
(5)
Opatrenia uvedené v tomto nariadení sú v súlade so stanoviskom Riadiaceho výboru pre cukor,
PRIJALA TOTO NARIADENIE:
Článok 1
Nariadenie (ES) č. 950/2006 sa mení a dopĺňa takto:
1.
V článku 1 ods. 1 sa pridáva toto písmeno:
„h)
V článku 27 ods. 5 Dohody o stabilizácii a pristúpení medzi Európskymi spoločenstvami a ich členskými štátmi na jednej strane a Chorvátskou republikou na strane druhej.“
2.
V článku 1 sa odsek 2 nahrádza takto:
„2. Množstvá dovezené podľa ustanovení uvedených v ods. 1 písm. c) až h) (ďalej len ‚colné kvóty‘) a ustanovení uvedených v písm. a) a b) predmetného odseku (ďalej len ‚povinné dodávky‘) pre hospodárske roky 2006/2007, 2007/2008 a 2008/2009 majú poradové čísla, ktoré sú uvedené v prílohe I.“
3.
V článku 2 sa písmeno d) nahrádza takto:
„d)
‚cukrom z Balkánu‘ rozumieme produkty z cukru, na ktoré sa vzťahujú kódy KN 1701 a 1702 a s pôvodom v Albánsku, Bosne a Hercegovine, Srbsku, Čiernej hore, Kosove, Bývalej juhoslovanskej republike Macedónsko alebo Chorvátsku, ktoré sa dovážajú do Spoločenstva podľa nariadenia (ES) č. 2007/2000, dohody o stabilizácii a pristúpení s Bývalou juhoslovanskou republikou Macedónsko a dohody o stabilizácii a pristúpení s Chorvátskou republikou.“
4.
Článok 28 sa nahrádza takto:
„Článok 28
1. Pre každý hospodársky rok sa ako cukor z Balkánu s nulovým clom otvárajú colné kvóty s celkovým objemom 380 000 ton produktov z cukru, na ktorý sa vzťahujú číselné znaky KN 1701 a 1702.
Pre hospodársky rok 2006/2007 však toto množstvo predstavuje 381 500 ton produktov z cukru, na ktorý sa vzťahujú číselné znaky KN 1701 a 1702.
2. Množstvá uvedené v ods. 1 sa podľa krajiny pôvodu rozdelia týmto spôsobom:
-
Albánsko
1 000 ton,
-
Bosna a Hercegovina
12 000 ton,
-
Srbsko a Čierna hora
180 000 ton,
-
Bývalá juhoslovanská republika Macedónsko
7 000 ton,
-
Chorvátsko
180 000 ton.
Na hospodársky rok 2006/2007 je však rozdelenie podľa krajiny pôvodu takéto:
-
Albánsko
1 250 ton,
-
Bosna a Hercegovina
15 000 ton,
-
Srbsko a Čierna hora
225 000 ton,
-
Bývalá juhoslovanská republika Macedónsko
5 250 ton,
-
Chorvátsko
135 000 ton.
Kvóta pre Bývalú juhoslovanskú republiku Macedónsko a pre Chorvátsko na hospodársky rok 2006/2007 sa otvára až od 1. januára 2007.“
5.
V článku 29 sa odsek 2 nahrádza takto:
„2. K žiadosti o dovozné povolenie na dovoz cukru z Balkánu s pôvodom z colných území Čiernej Hory, Srbska, Kosova alebo Chorvátska treba priložiť originál vývozného povolenia, ktoré vydali príslušné orgány colných území Čiernej Hory, Srbska, Kosova alebo Chorvátska v súlade so vzorom uvedeným v prílohe II na množstvo rovnajúce množstvu uvedenému v žiadosti o povolenie.“
6.
Príloha I sa mení a dopĺňa v súlade s prílohou k tomuto nariadeniu.
Článok 2
Toto nariadenie nadobúda účinnosť tretím dňom nasledujúcim po jeho uverejnení v Úradnom vestníku Európskej únie.
Uplatňuje sa od 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2006